Лацінскае слова adoratio азначае “ўшанаванне і праслаўленне”, або “аддаванне пашаны” Хрысту. Таму колькі існуе Касцёл, столькі адбываецца адарацыя Найсвяцейшага Сакрамэнта. Пробашч парафіі а. Лех Боханэк, OFMConv, які служыць у Івянцы з 2000 года, падкрэсліў, што практыка чуванняў парафіяльнай супольнасці перад Езусам, утоеным у Найсвяцейшым Сакрамэнце і выстаўленым для адарацыі, адбывалася ў парафіі кожны месяц, асобна – падчас моладзевых рэкалекцый, музычнай майстэрні, якая збірала юнакоў і дзяўчат практычна з усіх дыяцэзій краіны, падчас парафіяльных свят. Існавала і думка аб увядзенні вячыстай адарацыі, толькі адбылося гэта не адразу, бо не дазвалялі ўмовы. Штуршок для распачатку гэтай духоўнай практыкі даў ліст, які атрымаў а. Лех ад не знаёмых яму людзей з Латвіі. Дайна і Георгій, апосталы вячыстай адарацыі, расказалі, што такую духоўную практыку яны дапамаглі арганізаваць у многіх краінах, і выказалі гатоўнасць зрабіць гэта ў Івянцы.